কোরআন শিক্ষার পাশাপাশি আমরা পতনের দ্বিতীয় কারণ অনৈক্যের চিকিৎসা কি করতে পারি সে চিন্তাও আমাদের মধ্যে প্রবল ভাবে বাসা বাঁধতে থাকে। আমাদের উপলদ্ধি ছিল, এ অনৈক্যের বড় কারন মুসলমানদের মাঝে নানা ধর্মীয় ও রাজনৈতিক দল ও নানা ফেরকা। তাই ঐক্যের নামে দল গড়লে তাতে আরেকটা দল বাড়বে মাত্র কিন্তু ঐক্য বাড়বে না। তাই আমাদের উপলদ্ধি ছিল ঐক্যের জন্য কিছু করতে হলে দলের উর্দ্ধে উঠে কাজ করতে হবে। ঈমান ও অভিন্ন চেতনার বাঁধনে একতা গড়তে হবে। একসাথে যদি এক লক্ষ পয়গম্বরও জন্ম নিতেন তবে কি তাদের একতাবদ্ধ হতে কি দলের প্রয়োজন হত? ঈমান বাড়লে একতাও বাড়বে। কারণ কোন ঈমানদার কি মুসলিম উম্মাহর মাঝে বিভক্তি গড়ায় আগ্রহী হতে পারে। অনৈক্য রোগের লক্ষণ মাত্র। মূল রোগ ঈমানহীনতা। আর ঈমানহীনতা দূর করতে হলে কোরআনের জ্ঞান বাড়াতে হবে। আল্লাহপাক কোরআনে বলেছেন, “ইন্নামা ইয়াখশাল্লাহা মিন ইবাদিহিল উলামা।” অর্থঃ একমাত্র জ্ঞানীরাই আল্লাহকে ভয় করে। আর সে সমাজে কোরআন না বুঝে শুধু তেলাওয়াত হয় সে সমাজে কি জ্ঞানী লোকের সৃষ্টি হয়? জ্ঞানের এমন আকালে কি ঈমানদারদের সংখ্যা বাড়ে? বাড়ে কি একতা।